钦定古今图书集成/明伦汇编/氏族典/第146卷 > 孙盛
## 钦定古今图书集成/明伦汇编/氏族典/第146卷 > 孙盛

按《晋书孙盛传》，“盛字安国，太原中都人。祖楚，冯翊太
守。父恂，颍川太守。恂在郡遇贼被害。盛年十岁，避难
渡江。及长，博学善言名理。于时殷浩擅名一时，与抗
论者惟盛而已。由是遂知名。起家佐著作郎。以家贫
亲老，求为小邑，出补浏阳令。太守陶侃请为参军。庾
亮代侃，引为征西主簿，转参军。庾翼代亮，以盛为安”
西谘议参军，寻迁廷尉正。会桓温代翼，留盛为参军，
与俱伐蜀。蜀平，赐爵安怀县侯，累迁温从事中郎，从
入关，平洛，以功进封吴昌县侯。出补长沙太守，以家
贫颇营资货。部从事至郡，察知之，服其高名而不劾
之。累迁秘书监，加给事中。年七十二卒。盛笃学不倦，
自少至老，手不释卷，著《魏氏春秋》《晋阳秋》，并造诗赋
论难复数十篇。《晋阳秋》词直而理正，咸称“良史”焉。